b"\n_START_ARTICLE_\nJohann Jakob Bachofen\n_START_SECTION_\nVirke og faglig vurdering\n_START_PARAGRAPH_\nGjennom verker som Das Mutterrecht (1861) ble han en av banebryterne innen sammenlignende rettsvitenskap. Han utgav ogs\xc3\xa5 artikler om romerretten og fornkunne, s\xc3\xa6rskilt om gravsymbolikk og slektskap. _NEWLINE_I Das Mutterrecht hevder han at det har eksistert andre rettssystemer forut for den patriarkale ordning. Den f\xc3\xb8rste ordningen er akefalisk, orgiastisk og heterisk kultur. Han fant n\xc3\xa6ring til disse teoriene blant annet i fremstillinger om den eldste greske sivilisasjon. Bachofen, som betraktet menneskets samfunn som evolusjon\xc3\xa6re ans\xc3\xa5 at menneskene i begynnelsen levde i klaner styrt av kvinner. Hans belegg for dette var de m\xc3\xa5nge gamle myter som oppviste et kvinnesyn sv\xc3\xa6rt annerledes enn senere tiders oppfatning om kvinnens stilling. _NEWLINE_Han fikk en relativt sterk stilling innen marxismen p\xc3\xa5 grunn av Friedrich Engels' bok Ursprung der Familie, des Privateigentum und des Staates (Familiens, privateiendommens og statens opprinnelse). _NEWLINE_Teoriene fikk motb\xc3\xb8r fra blant annet Numa Denis Fustel de Coulanges, Otto Schrader og Hermann Hirt som pekte p\xc3\xa5 at den indoeuropeiske kultur hadde v\xc3\xa6rt patriarkal. N\xc3\xa5 anser man at hans teorier er uten empirisk fotfeste og stort sett som tilbakeviste."